**Tlačová správa**

Región Biele Karpaty získal v rámci podpory euroregionálnych aktivít na Ministerstve dopravy,  výstavby a regionálneho rozvoja Slovenskej republiky 2 projekty súvisiace s podporou a rozvojom cykloturistiky na území Euroregiónu. Oba boli ukončené v decembri 2012.

V prvom projekte „Generálna obnova a modernizácia cykloturistických trás v pohraničnom území ER BBK s dôrazom na hrady, zámky, kultúrne a prírodné bohatstvo“ sa vykonala obhliadka a rekognoskácia cykloturistických trás spájajúcich hranicu pohraničné územie v celkovej dĺžke 407 km a bolo z nich vybraných pre generálnu obnovu 252 km. Dôraz bol kladený na trasy spájajúcu obe hraničné územia SR a ČR - na juhu cez Bošácku dolinu, v strede cyklotrasou Tuchyňa – Zápechová a na severe cyklotrasou Lysá pod Makytou – Kohútka-Javorka. Spojivom medzi týmito trasami na slovenskej strane je Vážska cyklomagistrála a k nej paralelná modrá cyklotrasa Hlohovec – Nemšová. Na oboch stranách hranice je možnosť v okruhoch putovať po cyklotrasách, poznávanie dopĺňajú najväčšie atrakcie – hrady, zámky a rozhľadne.

V rámci územia sa generálne obnovilo 250 km cykloturistických trás, osadili sa novými prvkami cyklorientácie. Modernizáciu doplnili obrázkové cyklosmerovky a 3 imidžové miesta – Hraničný cyklopoludník Euroregiónu Bílé-Biele Karpaty na hranici pri obci Březová,  Kočovský cyklopoludník a Cyklopoludník pod Bezovcom. Tieto ležia na kľúčovej cyklomagistrále spájajúcej sieť slovenských a českých cyklotrás, obrázkové smerovky navigujú k najkrajším miestam na oboch stranách hranice –hradom, zámkom, pamiatkam a rozhľadniam. Takisto sa vyhodnotila rekognoskácia cykloturistických trás a spracovala Štúdia uskutočniteľnosti. V nej sa riešili viaceré zmeny na cykloturistických trasách, súvisiace hlavne s urbárnymi zmenami v území, ale aj bezpečnosťou cyklistov. Preriešilo sa 5 zmien vo vedení hraničnej cyklotrasy – Cyklomagistrály naprieč Považským Inovcom (bývalej Štiavnickej cyklomagistrály) – v obciach Modrovka, Lúka, úseku spájajúcom obec Kočovce – RS Zelená Voda, prechodu cesty pri RS Zelená Voda a úseku RS Zelená Voda – Trenčianske Bohuslavice - Bošáca. Takisto sa spracovali 2 zmeny vo vedení paralelnej trasy – Vážskej cyklomagistrály – kompletný prechod mesta Púchov a prechod cesty medzi mostami Váhu a Biskupického kanála pri RS Zelená Voda. V projekte bol vydaný i elektronický sprievodca  „16 najkrajších cykloturistických trás v príhraničnom Regióne Bielych Karpát“.

Sprievodcu je možné voľne [stiahnuť TU](http://regionbilekarpaty.cz/_subory/subory/2013-01-31/Sprievodca%20RBK.pdf). (20MB)

V druhom projekte „Cykloturistické trasy na území ER BBK- informovanosť o využití územného potenciálu pre rozvoj cestovného ruchu“ bola kompletne spracovaná a ukončená štruktúra web portálu, s firmou Shocart bolo dohodnuté využitie mapových podkladov pre cyklotrasy. Priamo v teréne bolo podrobne GPS zameraných  53 cykloturistických trás v celkovej dĺžke 1126 km. Zamerania sa elektronicky spracovali. Treba podotknúť, že sa jedná výlučne o legálne povolené a vyznačené cykloturistické trasy. Ku všetkým 53 trasám boli spracované ich popisy. Každá trasa má i základné parametre – názov, evidenčné číslo, dĺžku a prevýšenie v oboch smeroch, ako ja určenie (cestný alebo MTB bicykel a náročnosť).  Ku každej trase je zaradený jej výškový profil a mapový zákres. Všetky trasy sú ilustrované aj fotografiami. Všetky dáta sa nachádzajú na webovskej adrese [www.cykloportal.sk](http://www.cykloportal.sk/), okrem námetov a popisov si verejnosť môže na stránke stiahnuť aj gps tracky jednotlivých cykloturistických trás.

V oboch projektoch mal Región Biele Karpaty po 9 partneroch. Odborným garantom projektov bol Slovenský cykloklub. Oba tieto projekty boli podporené z rozpočtovej kapitoly Ministerstva dopravy, výstavby a regionálneho rozvoja Slovenskej republiky.